Cât a costat închirierea Arenei Naţionale pentru lansarea lui Victor Ponta

De ziua lui, pe 20 septembrie 2014, Victor Ponta îşi lansa a treia oară candidatura la prezidenţiale, de data aceasta printr-un spectacol megalomanic organizat de PSD pe Arena Naţională din Bucureşti.

La stadion au fost aduşi atunci zeci de mii de simpatizanţi pentru a participa la eveniment; aparent, unii au fost plătiţi, dar probabil că majoritatea primiseră pur şi simplu sarcină de partid să vină la Bucureşti cu unul din cele 1000 de autocare închiriate (oare?) de PSD. Circuaţia rutieră a fost închisă pe mai multe artere din jurul stadionului iar câteva televiziuni au transmis în direct spectacolul. În tribune, susţinătorii dlui Ponta au primit popcorn – o aluzie plină de trufie la declaraţia la fel de trufaşă a candidatului, că în primul tur n-are altceva de făcut decât să stea la televizor cu o pungă de floricele în timp ce se luptă contracandidaţii lui ca să intre în turul doi.

Au trecut de atunci mai puţin de 3 luni şi viaţa arată acum cu totul altfel pentru Victor Ponta – iar viitorul, chiar mai rău. Dar, despre asta, la timpul potrivit.

Privind la tv lansarea nord-coreeană din septembrie, am vrut să ştiu cât a plătit PSD pentru închirierea stadionului. De aceea, am trimis Primăriei Municipiului Bucureşti o solicitare oficială în acest sens, pe baza Legii 544/2001 privind liberul acces la informaţiile de interes public.

Cereea a fost formulată astfel:

“Va rugam sa ne comunicati urmatoarele informatii:

1. Numarul si data contractului prin care a fost inchiriata Arena Nationala in vederea organizarii evenimentului de lansare a candidaturii prentru presedintia Romaniei a presedintelui PSD, dl. Victor Ponta, eveniment care a avut loc in data de 20 septembrie 2014.

2. Numele entitatii juridice care a semnat contractul din partea organizatorului evenimentului si numele si calitatea persoanei care a reprezentat aceasta entitate juridica.

3. Suma totala pentru care a fost inchiriata Arena Nationala in vederea acestui eveniment cat si termenele de plata si eventualele transe de plata agreate prin contract.”

Am primit răspunsul ieri. PMB a retransmis cererea mea către Administraţia Lacuri, Parcuri şi Agrement Bucureşti, care a dat următorul răspuns oficial:

Se observă că PSD a încheiat contractul de închiriere a Arenei Naţionale cu numai 3 zile înainte de eveniment – ceea ce spune ceva despre relaţiile dintre PSD şi instituţiile statului român.

Preţul închirierii: 219.132,30 RON, TVA inclus, “la care se adaugă consumul de utilităţi”.*

Mie nu mi se pare mult – adică, la suma asta, parcă văd că mâine, poimâine, avem şi prima nuntă de megastar al manelelor organizată pe Arena Naţională.

Cât a costat cu totul acţiunea – cu aducerea atâtor zeci de mii de oameni în Bucureşti plus producţia propriu-zisă a evenimentului – n-avem de unde şti, că acestea nu sunt informaţii publice, ci doar ale PSD. Ce ştim sigur e că a costat mult mai mult decât a făcut, în cele din urmă.

Încă un lucru despre solicitarea făcută în baza Legii 544/2001.

Am recomandat mereu insistent bloggerilor interesaţi de societate, administraţie locală şi politică să solicite instituţiilor în mod oficial date în baza acestei legi care dă dreptul oricărui cetăţean să afle informaţii publice. Doar prin această presiune constantă blogurile vor deveni o voce luată în seamă de administraţia statului român.

Mi s-a răspuns, invariabil, că “tu eşti jurnalist, ştii cum se fac lucrurile astea, noi nu ne pricepem”.

Nu e chiar aşa, dar, în fine, accept că un blogger nefamiliarizat cu interacţiunea cu autorităţile are anumite ezitări în această privinţă. Un blogger sau un cetăţean oarecre, fără blog, până la urmă, că avem cu toţii, până la urmă, aceleaşi drepturi în această privinţă.

De aceea, cererea făcută către PMB cu privire la închirierea Arenei Naţionale a avut şi rolul de experiment, pentru că am folosit în acest demers aplicaţia “Ia statul la întrebări!“, oferită de platforma România Curată. Am înscris cererea mea la ei iar ei s-au ocupat mai departe de întreaga procedură. Când a venit răspunsul, m-au anunţat pe mail şi asta a fost tot.

Deci avantajul acestei aplicaţii, “Ia statul la întrebări!” este că preia toată treaba de care se sperie neprofesioniştii – adică procedura, cum ar veni; solicitarea e transmisă autorităţii potrivite de un ONG care se ocupă în numele tău să verifice, să valideze şi să obţină un număr de înregistrare pentru cererea pe care o depui.

Tot ce trebuie să faci e să adresezi întrebări clare, punctuale, care se referă la informaţii de interes public, apoi să aştepţi răspunsul.

Îţi recomand, deci, să adresezi întrebări referitoare la chestiuni de interes public autorităţilor folosind aplicaţia României Curate. De exemplu, ar fi interesant de aflat cât costă lucrările de reamenajare/reabilitare pe un anumit bulevard, sau câţi bani a dat o anume instituţie bisericii, sau cât a cheltuit o anume primărie pentru elemente de decor urban – şi câte din acestea elemente au fost achiziţionate şi instalate.

Te invit să fii curios în privinţa a ceva ce se întâmplă în jurul tău din bani publici, să întrebi, apoi să aştepţi răspunsul. Postează-l pe blogul tău când vine – sau pe Facebook – şi dă-mi şi mie un semn.

Uite-aşa schimbăm România în bine, pas cu pas.

____________________

*Suma de “aproximativ 40.000 de euro plus TVA” fusese comunicată încă din ziua respectivă de PSD, dar eu am vrut datele oficiale.